**Til Biskoppen over Københavns stift**

**Projekt: Symboler og Kunst i Københavns kirker.**

**Rapport om afholdt studieorlov 1/5-31/7 2014 for Anne-Mette Gravgaard 2502492198, sognepræst i Hans Egedes Davids pastorat.**

Mit oprindelige projekt, en registrant og undersøgelse af nye altertavler i Københavns stift, blev i løbet af foråret 2014 ændret til at omfatte ikke blot nye altertavler men også symboler og kunst i Københavns kirker.

Indenfor kort tid er der i 2013 og 14 udgivet to fremragende værker om den nyeste danske kirkekunst af hhv. kunsthistorikerne Michael Wivel og Lisbeth Smedegaard Andersen, derfor ville min undersøgelse ikke være så nødvendig mere. Hvad der derimod stadig mangler, er en registrant over altertavler og kunst i almindelighed i stiftets kirker. Jeg har derfor forsøgt at udarbejde en sådan registrant med fokusering på motiver og symboler med tilhørende oplysende ikonografiske artikler.

Det er mit håb, at mit arbejde, når det er færdiggjort dels vil kunne udgives som en nem guide og appetizer til besøg i vores kirker og dels vil tjene som en værdifuld vidensbank for stiftet. Endvidere har jeg talt med Folkekirkens Skoletjeneste, der er interesseret i et projekt i deres regi om ”symboljagt i kirken”.

Den projekterede guidebog vil være delt op i en symboldel og en del, der først og fremmest drejer sig om altertavlernes motiver. Begge sektioner indledes med en introduktion. Herefter følger en liste over hhv. symboler og motiver. De hyppigst forekommende symboler og motiver illustreres ved et fotografi fra en af de københavnske kirker med tilhørende oplysninger om årstal og kunstner, samt en oversigt over, i hvilke af de andre kirker, man kan finde tilsvarende eksempler.

Bagerst i bogen er der et alfabetisk indeks over kirkerne i København inklusive hospitals- og fængselskirker og de symboler og altertavlemotiver, der er og tidligere har været i de enkelte kirker.

Endvidere er der en alfabetisk liste over kunstnere og arkitekter, der står bag udsmykningerne.

I en efterskrift samler jeg op på de observationer, der er gjort undervejs i udarbejdelsen af materialet.

Registranten over symboler og motiver er foretaget dels ud fra tilgængelig litteratur, dels ud fra mit eget relativt store kendskab til kirkerne og dels ud fra oplysninger fra mine kolleger, kirkernes personale og menighedsrådsmedlemmer.

Registranten foreligger foreløbigt dels med alfabetisk opslag efter kirker og dels med opslag efter henholdsvis symboler og motiver. Til hvert af de to områder har jeg skrevet en oplysende introduktion. Jeg arbejder dog stadig på artikler til de enkelte symbol- og motivkredse.

Endvidere har jeg foreløbigt foretaget en fotografisk registrant over t symboler og motiver i kirker i Amagerland og Amagerbro provstier.

Min prioritering for arbejdet er ikke, at oversigterne skal være fuldstændige, men at søge at formidle min egen interesse for kirker og kristendom – allerhelst til kommende kirkebrugere.

Derfor er guiden tænkt som en praktisk ”nøgle” til afkodning af kirkernes hemmeligheder for turister, garvede kirkegængere, konfirmander og alle, der stikker næsen indenfor i en kirke. Den ville være en oplagt udgivelse på Kristeligt Dagblads forlag eller Forlaget Alfa, som jeg kontakter, så snart jeg har en klar idé om bogens omfang.